Ú P R A V A

S L O V E N S K É H O B A N S K É H O Ú R A D U

zo 7. júla 1986

č. 88/1986

ktorou sa mení a dopĺňa úprava Slovenského banského úradu zo 4. januára 1981 č. 8/1981 o bezpečnosti a ochrane zdravia pri práci a o bezpečnosti prevádzky pre vrtné a geofyzikálne práce a pre ťažbu, úpravu a podzemné uskladňovanie kvapalných nerastov a plynov v prírodných horninových štruktúrach /.

	Slovenský banský úrad ustanovuje podľa § 57 ods. 1 písm. d) a ods. 2 zákona č. 41/1957 Zb. o využití nerastného bohatstva (banský zákon) a podľa § 10 písm. a) zákona SNR č. 42/1972 Zb. o organizácii a o rozšírení dozoru štátnej banskej správy po dohode s príslušnými výbormi odborových zväzov a príslušnými ústrednými orgánmi štátnej správy:

Čl. 1

	Úprava Slovenského banského úradu zo 4. januára 1981 č. 8/1981 o bezpečnosti a ochrane zdravia pri práci a o bezpečnosti prevádzky pre vrtné a geofyzikálne práce a pre ťažbu, úpravu a podzemné uskladňovanie kvapalných nerastov a plynov v prírodných horninových štruktúrach 1/ sa mení a dopĺňa takto:

1. § 5 vrátane nadpisu znie:

„ § 5
Inštrukcia

		Organizácia vydá osobitnú inštrukciu k tomuto predpisu a túto odovzdá každému pracovníkovi, ktorého sa dotýka.“

2. § 6 vrátane nadpisu znie:

„ § 6
Projektová dokumentácia

	Orgán nadriadený organizácii určí rozsah projektovej dokumentácie pre vrtné práce.“.

3. § 7 sa dopĺňa odsekom 4, ktorý znie:
		„ (4) Vrt s predpokladaným výskytom plynu alebo ropy sa nesmie umiestniť bližšie ako 150 m od súvislej obytnej zástavby, iných spoločensky dôležitých objektov a objektov poľnohospodárskej živočíšnej výroby. Ak sa predpokladá výskyt škodlivých prímesí (sírovodík a pod.), nesmie byť táto vzdialenosť menšia ako 350 m.“

4.	§ 10 vrátane nadpisu znie:

„ § 10
Vybavenie vrtných veží

		(1) Vrtná veža musí mať štítok, prípadne nápis s viditeľným údajom maximálneho dovoleného zaťaženia veže, jej výšky, roku výroby a názvu výrobcu.

		(2) Pracovné plošiny musia byť dostatočne pevné, bezpečné a opatrené proti pokĺznutiu alebo pádu pracovníkov a musia byť chránené proti poveternostným vplyvom.

		(3) Keď majú byť vrtné tyče stavané do veže, musí byť táto vybavená zariadením na bezpečné odkladanie vrtných tyčí.

		(4) Vrtné veže na vrtoch s nebezpečenstvom výronu plynov alebo kvapalín sa musia vybaviť záchranným zariadením pre bezpečné a rýchle opustenie hornej pracovnej plošiny. Prístup k záchrannému zariadeniu a jeho uvedenie do činnosti musí byť ľahké a bezpečné. Záchranné zariadenie, ktoré sa má použiť na vrtoch s nebezpečenstvom výronu horľavých plynov alebo ropy, musí byť vyhotovené tak, aby pri jeho použití nenastalo iskrenie. Miesto dosadnutia záchranného zariadenia, ak sa nachádza mimo miesta sa stálym osvetlením, musí sa za zníženej viditeľnosti osvetliť vždy, keď sa na hornej pracovnej plošine pracuje.

		(5) Preskúšanie záchranného zariadenia musí organizácia zabezpečiť:
a) po každej montáži alebo oprave záchranného zariadenia,
	b) po ukončení montáže vrtnej veže alebo po jej premiestnení bez demontáže,
	c) po erupcii, víchrici alebo údere blesku,
	d) v ďalších prípadoch a lehotách uvedených v pokynoch.
	Výsledok preskúšania sa musí zapísať do vrtného denníka. 	

		(6) Na hornej pracovnej plošine vybavenej záchranným zariadením podľa odseku 4, môžu pracovať len pracovníci, ktorí boli oboznámení s jeho funkciou a prakticky vycvičení v jeho používaní v lehotách určených organizáciou; organizácia musí o tom viesť záznamy.

		(7) K miestam vo vrtnej veži, kde je potrebné vystupovať za účelom prehliadky, obsluhy a údržby, musí sa zaistiť bezpečný výstup a zostup pomocou schodov alebo rebríka. Ak konštrukcia vrtnej veže neumožňuje použiť schody alebo rebrík, je možné použiť stúpadlový rebrík, avšak najviac do výšky 15 m. Schody, rebrík alebo stúpadlový rebrík sa môžu umiestniť aj vo vnútri vrtnej veže, ale vo výstupe alebo zostupe nesmie nič prekážať. Rebrík alebo stúpadlový rebrík dlhší ako 5 m musí byť od výšky 3 m nad zemou alebo pracovnou plošinou vybavený ochranným košom, alebo iným bezpečnostným zariadením; všetky ďalšie rebríky alebo stúpadlové rebríky musia mať ochranný kôš, alebo iné bezpečnostné zariadenie, od výšky 2 m nad plošinou (odpočívadlom). Stúpadlá sa musia bezpečne upevniť a môžu byť vzdialené od seba najviac 30 cm.

		(8) Vrtné veže vyššie ako 26 m sa musia vybaviť vhodným zariadením proti nabehnutiu spodného bloku kladkostroja do koruny vrtnej veže. Funkcia tohto zariadenia sa musí kontrolovať vždy pri prehliadkach podľa § 11 ods. 1 písm. a/, d/, e/, f/. Výsledok kontroly sa musí zapísať do vrtného denníka.“.

5.	V § 11 ods. 1 písm. b) sa vypúšťajú slová „pred a“.

6.	V § 11 ods. 1 písm. c) sa vypúšťajú slová „každým zdvihnutím a“ a dopĺňajú sa na konci slová „alebo pneumaticky“.

7.	V § 16 ods. 1 sa za prvú vetu vkladá táto veta:
	„Spôsob zisťovania tejto bezpečnosti s ohľadom na počiatočnú bezpečnosť lana, najväčší dovolený počet viditeľných zlomených drôtov, prípadne mieru opotrebovania lana určí organizácia.“.

8.	§ 20 ods. 3 znie:
		„ (3) Na vrtoch s predpokladaným výskytom plynu musí byť vrtná súprava vybavená odplyňovačom a potrubím na odvod uvoľneného plynu na vzdialenosť určenú technologickým postupom.“.

9.	§ 21 vrátane nadpisu znie:
„ § 21
Kontrolné a meracie prístroje

		(1) Vrtná súprava, na ktorej možno vyvinúť ťah na háku väčší ako 50 kN, musí sa vybaviť zariadením na meranie a registráciu ťahu v lane. Zariadenie sa musí kontrolovať v každej smene pred začatím vrtných prác a výsledok kontroly sa musí zapísať do vrtného denníka. Pri poruche zariadenia sa musia vrtné práce zastaviť.

		(2) Vrtná súprava na vrtoch s predpokladaným výskytom plynu alebo ropy musí mať tlakomery na meranie tlaku vo vrtných tyčiach a v medzikruží.

		(3) Na vrtbe s predpokladaným výskytom horľavých plynov musí byť kontinuálny analyzátor metánu, ktorý pred dosiahnutím hranice nebezpečnej koncentrácie2/ bude automaticky zvukovo aj svetelne tento stav signalizovať. Umiestnenie snímača kontinuálneho analyzátora metánu určí projekt vrtu.

		(4) Na vrtbe s predpokladaným výskytom sírovodíka musí byť tiež kontinuálny analyzátor, ktorý bude automaticky zvukovo aj svetelne signalizovať dosiahnutie 50 - percentnej hraničnej koncentrácie sírovodíka 3/. Jeho umiestnenie určí projekt vrtu.

		(5) Na kontrolu metánu a sírovodíka sa môžu používať len analyzátory schválené Slovenským banským úradom.

		(6) Kontrolné a meracie prístroje sa musia kontrolovať v lehotách určených organizáciou, ak ich neurčil výrobca alebo Slovenský banský úrad. Výsledky kontrol sa musia zapísať do vrtného denníka. “.

10.	§ 25 ods. 1 písm. a) znie:
	„a) pri vrtoch s predpokladaným výskytom ropy, plynu alebo vody pod tlakom a pri vrtoch hlbších ako 650 m na základe odborného posúdenia komisiou; vedúceho a členov komisie určí vedúci organizácie, “.

11.	§ 25 sa dopĺňa odsekom 6, ktorý znie:
		„ (6) Pre dorozumievanie medzi obsluhou vrátku a pracovníkom na hornej pracovnej plošine v prostredí, v ktorom sa prekračujú najvyššie dovolené hodnoty hluku 4/, musí organizácia určiť jednotný spôsob signalizácie. Osádka sa musí oboznámiť s významom a spôsobom signalizácie pred začatím vrtných prác. Význam signálov sa musí vyviesť na mieste obsluhy vrátku. “.

12.	§ 26 vrátane nadpisu znie:

„ § 26
Výplach a pracovná kvapalina

		(1) Druh, parametre a množstvo výplachu alebo pracovnej kvapaliny (ďalej len „výplach“) určí projekt, prípadne technologický postup. Zmenu parametrov určí organizácia písomne.
		
		(2) Merná hmotnosť a ďalšie fyzikálno-chemické vlastnosti výplachu sa musia voliť tak, aby sa zaručila protierupčná ochrana s ohľadom na protierupčné vybavenie a aby nedošlo k poškodeniu kolektorských horizontov. 

		(3) Výsledky kvalitatívnych skúšok výplachu, ktoré sa vykonávajú v termínoch v projekte, prípadne v technickom postupe a spotreba prídavných materiálov (prísad), sa musia zapísať do vrtného denníka.

		(4) Na vrtoch s nebezpečenstvom výronu plynu alebo kvapaliny určí projekt alebo technologický postup spôsob a intervaly kontrol množstva cirkulujúceho výplachu, ako aj množstva doplňovaného alebo vytekajúceho výplachu.

		(5) Pri prítoku ložiskového média do cirkulačného okruhu výplachu sa musí vŕtanie prerušiť do doby upravenia parametrov výplachu, aby sa dosiahol aspoň rovnovážny tlakový stav vo vrte. Pri náhlej strate výplachu sa musí vŕtanie prerušiť do odstránenia jej príčiny.

		(6) Pri použití vzduchového výplachu musí byť ústie vrtu vybavené tesniacou hlavou alebo vhodným odsávacím zariadením. Prachová drvina sa musí odvádzať na vhodné miesto a tam zneškodňovať. Ak sa predpokladá vo vrte výskyt horľavých plynov, musí organizácia určiť opatrenia na zabránenie vzniku výbušnej zmesi. “.

13.	§ 27 ods. 11 znie:
		„ (11) Na vrtoch s nebezpečenstvom výronu plynu alebo kvapaliny sa musí:
a) pri zapúšťaní náradia, vŕtaní a preplachovaní sledovať stav a množstvo výplachu vytekajúceho z vrtu,
b)	pri vyťahovaní náradia z vrtu pravidelne doplňovať výplach; interval doplňovania výplachu určí technologický postup,
c)	rýchlosť zapúšťania a vyťahovania náradia voliť tak, aby sa zamedzilo nebezpečným tlakovým výkyvom vo vrte.“.

14.	§ 29 sa dopĺňa odsekom 6, ktorý znie:
		„ (6) Ak od prevzatia vrtnej súpravy podľa § 25 ods. 1 písm. a) uplynul viac ako jeden mesiac, musí sa pred navŕtaním predpokladaného ložiskového alebo zásobníkového obzoru s možným výronom plynu alebo ropy vykonať opätovná kontrola stavu a vybavenia vrtnej súpravy a protihavarijnej pripravenosti. Kontrolu musia vykonať zvlášť poverení členovia komisie, určení podľa § 25 ods. 1 písm. a/. Výsledok kontroly sa musí zapísať do vrtného denníka.“.

15.	§ 30 ods. 5 znie:
		„ (5) Na vrtoch s nebezpečenstvom výronu plynu alebo kvapaliny sa musí pri pažení zodpovedajúci uzáver ústia vrtu (preventer a pod.). Rýchlosť zapúšťania pažníc sa musí voliť tak, aby sa zamedzilo nebezpečným tlakovým výkyvom vo vrte.“.

16.	§ 30 sa dopĺňa odsekmi 7 a 8, ktoré znejú:
		„ (7) Na vrtoch s predpokladaným výskytom plynu alebo ropy sa musí paženie a cementácia pažnicových kolón, okrem riadiacej kolóny, vykonávať pod stálym dozorom.

		(8) Po cementácii pažnicových kolón, okrem riadiacej kolóny, musí sa na vrtoch s predpokladaným výskytom plynu alebo ropy skontrolovať výška cementového stĺpca a jeho izolačná schopnosť a vyskúšať hermetičnosť pažnicovej kolóny. Spôsob a podmienky kontrol a skúšok určí projekt. Výsledky sa musia zapísať do vrtného denníka.“.

17.	§ 33 vrátane nadpisu znie:

„ § 33
Spoločné ustanovenia

		(1) Orgán nadriadený organizácii vydá smernicu pre ochranu zdravia pracovníkov a prevádzkových zariadení pred účinkami škodlivín, najmä sírovodíka, kysličníka uhličitého a pod., predpokladaných v plyne alebo kvapaline.

		(2) Na vrtbe s predpokladaným výskytom kyslých plynov musí byť každý pracovník vybavený tiež vhodným sebazáchranným prístrojom schváleného typu.

		(3) Vrtba musí byť vybavená telekomunikačným zariadením (telefón, rádiostanica a pod.). V prípade, že projekt predpokladá navŕtanie kyslých plynov, musí byť vrtba vybavená dvomi telekomunikačnými zariadeniami dostatočne priestorovo oddelenými tak, aby aspoň jedno z nich bolo umiestnené mimo prevládajúceho smeru vetra. 

		(4) Na vrtbe musí byť zreteľne a viditeľne umiestnený orientačný ukazovateľ smeru a sily vetra.

		(5) Opatrenia na predchádzanie tlakovým prejavom určí projekt alebo technologický postup.“.

18.	§ 34 vrátane nadpisu znie:

„ § 34
Opatrenia na predchádzanie erupciám

		(1) Vrty, na ktorých je možné predpokladať výron plynu alebo kvapaliny, musia byť zapažené dostatočne dlhou úvodnou kolónou pažníc a vybavené vhodným protierupčným zariadením. Súčasťou protierupčného zariadenia na vrtoch s nebezpečím výronu plynu alebo ropy musí byť tiež zariadenie na rýchle uzavretie kolóny vrtného náradia (kohút unášajúcej tyče, spätný ventil a pod.). Špecifikáciu protierupčného zariadenia určuje organizácia.

		(2) Ak sa v projekte predpokladá navŕtanie obzorov nasýtených plynom pod vyšším tlakom ako je hydrostatický tlak, musí byť ústie vrtu vybavené takým protierupčným zariadením, ktoré umožní uzavrieť ústie vrtu v čase kratšom ako jedna minúta.

		(3) Na zvládnutie tlakových prejavov musí byť ústie vrtu vybavené tak, aby bolo možné začerpávať výplach do priestoru medzikružia tvoreného pažnicami a vrtným náradím a vypúšťať z priestoru tohto medzikružia. Tlakový rozvod musí byť vybavený spoľahlivými tlakomermi a regulovateľnými alebo vymeniteľnými tryskami. Tento rozvod musí byť ukotvený a vhodným spôsobom chránený proti zamrznutiu. Organizácia určí, kedy a ako sa vypúšťaný plyn alebo ropa musia spaľovať 5/.

		(4) Protierupčné zariadenie sa musí dať ručne ovládať z priestoru mimo konštrukcie veže. Ovládacie kolesá musia byť označené v súlade s usporiadaním uzáverov na ústí vrtu. Ovládacie koleso plného uzáveru musí byť označené červenou farbou. Diaľkové ovládanie protierupčných uzáverov musí byť možné z určeného stanovišťa i z ovládacej stanice.

		(5) Za prevádzkyschopný stav protierupčného zariadenia zodpovedá určený technik.

		(6) Ústie vrtu sa musí pravidelne kontrolovať tlakom v lehotách určených projektom vrtu ako aj:
	a)	po montáži ústia vrtu,
	b)	po oprave alebo výmene čeľustí uzáveru,
c)	pred navŕtaním predpokladaného tlakového obzoru, ak od poslednej kontroly uplynula doba viac ako jeden mesiac,
d)	po zmáhaní tlakového prejavu.

Spoľahlivosť preventra treba kontrolovať tiež uzavretím, a to čeľusťového preventra pri každej výmene dláta a univerzálneho preventra v lehotách určených projektom vrtu.

	(7) Výsledok každej kontroly ústia vrtu sa musí zapísať do vrtného denníka.

	(8) Pri ťahaní náradia z vrtu sa musí vrt doplňovať výplachom v súlade s projektom. 

	(9) Keď dôjde k tlakovému prejavu, musí sa prerušiť výkon prác a ďalej pokračovať spôsobom určeným organizáciou. 

	(10) Na vrtoch, kde je nebezpečie výronu plynu alebo ropy, musí byť pripravená zásoba vhodného výplachu a zaťažkávadiel, určená v projekte. 

	(11) V lehotách určených organizáciou musia byť všetci členovia vrtných osádok prakticky precvičení v postupe pri zmáhaní tlakových prejavov.“.

19.	§ 35 ods. 5 sa vypúšťa. Doterajší odsek 6 sa označuje ako odsek 5.

20.	§ 39 vrátane nadpisu znie:
„ § 39
Spoločné ustanovenie

		(1) Orgán nadriadený organizácii určí rozsah projektovej dokumentácie pre čerpacie pokusy a podzemné opravy sond.

		(2) Pre čerpacie pokusy a podzemné opravy sond sa môžu používať len také typy súprav, ktoré schválil orgán nadriadený organizácii. To isté platí aj pre rekonštruované súpravy.

		(3) Pre čerpacie pokusy platia obdobne § 9 až 19, § 21 až 27, § 29 ods. 2, 3 a 5 a § 33 až 35.

		(4) Pre podzemné opravy sond platia obdobne § 9 až 17, § 18 ods. 1 až 6, 8 a 9, § 21 ods. 1, 3 a 4, § 22 až 24, § 26 a 27, § 29 ods. 2, 3 a 5, § 33, § 34 s tým, že diaľkové ovládanie protierupčných uzáverov stačí z jedného miesta a § 35.

		(5) Pre ťažbu, dopravu a úpravu plynov a kvapalín platí obdobne § 33 ods. 1 a 5 a § 34 ods. 11.

		(6) Na miestach s nebezpečenstvom výbuchu alebo zapálenia plynu alebo ropy nesmú pracovníci používať odev, náradie, zariadenia alebo pomôcky z hmôt, ktoré sú nebezpečné nahromadením elektrostatickej energie alebo iskrením, ani okovanú obuv.“.

21.	§ 46 sa dopĺňa odsekom 13, ktorý znie:
		„ (13) Sondy pre ťažbu kyslých plynov musia byť vybavené parkom a plynotesnými stupačkami vo vyhotovení zodpovedajúcom danému prostrediu. Vhodnosť použitého materiálu musí byť doložená atestom a vyjadrením štátnej skúšobne alebo výskumného ústavu.“.

22.	§ 47 vrátane nadpisu znie:

„ § 47
Podzemné opravy sond

		(1) Na vykonanie zložitých alebo neobvyklých podzemných opráv sond organizácia vypracuje projekt.

		(2) Práce pri podzemných opravách sond sa musia vykonávať podľa technologického postupu.

		(3) Oprava sondy sa môže začať až po prevzatí súpravy na podzemné opravy sond. Prevzatie súpravy sa uskutoční:
a)	pri zložitých a neobvyklých opravách sond na základe odborného posúdenia komisie; vedúceho a členov komisie určí vedúci organizácie,
b)	pri ostatných opravách podľa technologického postupu.
O prevzatí súpravy sa musí napísať zápis s vyjadrením o jej spôsobilosti na opravu sondy, ktorý musí byť na pracovisku.

(4) Na sondách, kde hrozí nebezpečenstvo výronu plynu alebo ropy, musí byť pri zapúšťaní i vyťahovaní čerpacích rúrok (stupačiek) pripravený na mieste určenom organizáciou otvorený uzáver pre prípad výronu. 

	(5) Pri odskrutkovávaní upchávkovej tyče a pri jej spojovaní s tiahlicami sa musí upchávková hlava zabezpečiť proti skĺznutiu.“.

23.	 „ (1) Režim vtláčania a odťažovania z podzemného zásobníka musí byť v súlade s projektom pre podzemné uskladňovanie plynu. Najvyšší a najnižší prevádzkový tlak písomne určí vedúci organizácie podľa geologicko-ložiskových podmienok a na základe preukázateľnej hermetičnosti a režimovej stability podzemného zásobníka.“. 
	
Doterajšie odseky 1 až 5 sa označujú ako odseky 2 až 6.

Čl. II

Príloha úpravy sa mení a dopĺňa takto:
1.	Výklad pojmov „sonda“, „vrt“ a „vrtba“ znie:
„Sonda - 	dokončený vrt vystrojený pre účely ťažby (spravidla ropy a plynu) a podzemného uskladňovania	 plynu, vrátane príslušného povrchového zariadenia.
 Vrt -	otvor vŕtaný alebo vyvŕtaný vrtnou súpravou pre účely prieskumu, ťažby a pod., ktorého dĺžka značne prevyšuje jeho priemer.
 Vrtba -	pracovisko vrátane vrtnej súpravy a ďalšieho vybavenia potrebného na vŕtanie vrtov.“.

2.	Príloha sa dopĺňa týmito pojmami:
„Kyslý plyn - zemný plyn s obsahom sírovodíka a ďalších kyslých zložiek (kysličník uhličitý, organické sírne zlúčeniny a pod.), ak parciálny tlak sírovodíka je vyšší ako 0,35 kPa a celkový tlak systému je vyšší ako 450 kPa, ktorý nepriaznivo pôsobí na zdravie pracovníkov a môže spôsobiť náhle porušenie tesnosti a pevnosti zariadenia.
Nebezpečné tlakové výkyvy - narušenie tlakovej rovnováhy vo vrte, pri ktorej hydrostatický tlak výplachu v mieste ložiskového (zásobníkového) obzoru môže, hoci i krátkodobo, klesnúť pod ložiskový (zásobníkový) tlak, alebo narásť nad hranicu, pri ktorej môže dôjsť k prenikaniu výplachu do ložiskového (zásobníkového) obzoru.
Vrtná súprava - súbor (komplex) vrtného, strojného a energetického zariadenia, potrebný pre vrtné práce (vrtné zariadenie, vrtná veža, ťažné zariadenie, pohonné motory, výplachové hospodárstvo, kontrolné a meracie prístroje, vrtné náradie a pod.).
Vrtná veža -	zariadenie určené najmä na prenášanie zaťažení vznikajúcich pri zdvíhaní alebo spúšťaní bremien a pri ich vrtných prácach.
Vrtné práce -	súbor (komplex) prác, vykonávaných vrtnou súpravou, výsledkom ktorých je vrt. Vrtné práce sa skladajú zo samotného vŕtania a pomocných prác. Za vrtné práce sa na účely tohto predpisu nepovažuje zhotovenie vývrtov pre trhacie práce, kotvenie a iné práce v súvislosti s razením banských a iných podzemných diel, rozpojovaním hornín a dobývaním.“.

Čl. III

Táto úprava nadobúda účinnosť 1. októbra 1986.

P r e d s e d a :
Ing. Ján B a r a n, CSc., v. r.